VDSS Sklep Psp 188/2025
Sodna praksa Višjega delovnega in socialnega sodišča, 2025-11-12

Edo Škrabec (preds.), mag. Lilijana Strban (poroč.), mag. Biserka Kogej Dmitrovič

rok za vložitev pritožbe - prepozna pritožba - zavržena pritožba - če zadnji dan roka sovpada z dnem, ko se po zakonu ne dela

Rok za vložitev pritožbe je pričel teči 26. 4. 2025 in se je iztekel 25. 5. 2025. Ker je bil ta dan nedelja, se je rok za vložitev pritožbe iztekel s pretekom prvega prihodnjega delovnika. Ker je bila pritožba izročena neposredno na sodišče 4. 6. 2025, kar je po izteku pritožbenega roka, je pravilna odločitev sodišča prve stopnje, da je pritožba zavrže.

Pritožba se zavrne in se potrdi izpodbijani sklep sodišča prve stopnje.

1. Sodišče prve stopnje je z izpodbijanim sklepom na podlagi prvega odstavka 343. člena ZPP zavrglo pritožbo zoper sodbo opr. št. V Ps 211/2023 z dne 19. 3. 2025.

2. Zoper sklep se pritožuje tožnik, ki je hkrati podal predlog za vrnitev v prejšnje stanje.

Tožnik vztraja, da je spoštoval 30-dnevni zakonski rok za vložitev pritožbe zoper sodbo. Pritožba v zakonskem roku sodišču ni bila dostavljena, je bila pa odposlana. Zaradi obveznosti izven Ljubljane je pošto s pritožbo 25. 5. 2025 (zadnji dan za vložitev pritožbe) oddal prijatelju, ki naj bi jo oddal na dežurni pošti. Ker je bila pošta zaprta, je pošto oddal na Petrolovi črpalki. Uslužbenec na Petrolu je pošto preložil v kuverto Pošte Slovenije in osebno izpisal podatke na kuverto, pri tem pa pomotoma zamenjal naslovnika in pošiljatelja. Pošta s pritožbo mu je bila napačno poslana nazaj namesto sodišču. Ko je prejel pošiljko, jo je še istega dne odnesel na sodišče, kjer mu je uradna oseba potrdila prevzem z žigom 4. 6. 2025. Predlog za vložitev v prejšnje stanje pa je vložil 30. 7. 2025.

4. Zoper sodbo, izdano na prvi stopnji, je v 30 dneh dovoljena pritožba (prvi odstavek 333. člena ZPP). Pritožba je prepozna, če je vložena po preteku zakonskega roka zanjo (drugi odstavek 343. člena ZPP). Prepozno pritožbo zavrže s sklepom predsednik senata sodišča prve stopnje brez naroka (prvi odstavek 343. člena ZPP).

5. Pritožbeno ni sporno, da je bila sodba V Ps 211/2023 z dne 19. 3. 2025, upoštevajoč določbo osmega odstavka 142. člena ZPP vročena tožniku po pooblaščenem odvetniku 25. 4. 2025, kar potrjuje vročilnica v sodnem spisu.

Prav tako je razvidno, da je bil tožnik v pravnem pouku pravilno poučen o možnosti vložitve pritožbe zoper sodbo. Rok za vložitev pritožbe je pričel teči 26. 4. 2025 in se je iztekel 25. 5. 2025. Ker je bil ta dan nedelja, je sodišče v 3. točki pravilno ugotovilo, da se je rok za vložitev pritožbe iztekel s pretekom prvega prihodnjega delovnika.

Ker je bila pritožba izročena neposredno na sodišče 4. 6. 2025, kar je po izteku pritožbenega roka, je pravilna odločitev sodišča.

6. Pritožbeno sodišče je v skladu z določbo 2. točke 365. člena ZPP pritožbo zavrnilo kot neutemeljeno in potrdilo izpodbijani sklep sodišča prve stopnje, saj je ugotovilo, da niso podani pritožbeno uveljavljeni razlogi, niti ni zasledilo tistih kršitev, na katere pazi po uradni dolžnosti na podlagi drugega odstavka 350. člena ZPP v zvezi s 366. členom ZPP.

Zakon o pravdnem postopku (1999) - ZPP  - člen 142, 142/8, 333, 333/1, 343, 343/1, 343/2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.